Сити нанесе трета поредна загуба на Борнемут | Спорт | Новини от България и Света | 19min.bg
Сити нанесе трета поредна загуба на Борнемут
"Манчестър Сити" спечели с 2:0 визитата си на "Борнемут", с която приключи и 25-ят кръг на английската Висша лига.
След четвъртата си поредна победа във всички турнири "гражданите" вече са втори в класирането, на осем точки от лидера "Челси". Така домакините останаха без победа през календарната година и паднаха в трети последователен двубой, а мениджърът им Еди Хауй продължава да търси 150-ата си победа начело, предаде novsport.
Симон Франсис пък няма да запомни с добро своя мач №500, защото получи травма още в 23-ата минута и бе заменен принудително. Освен него, още двама футболисти се контузиха преди почивката. Първо в 14-ата минута терена принудително напусна Габриел Жезус, а в 45-ата същото стори и Джак Уилшър.
Резултатът в 29-ата минута откри Рахим Стърлинг, който бе на точното място след прострелно центриране на Лирой Сане и щастлив рикошет – 1:0. Това бе пети гол на английския национал срещу "Борнемут".
Двубоят бе изпълнен с множество положения и гостите на два пъти улучиха греда, а и попадение на домакините бе отменено заради нарушение в атака. В 67-ата минута Хари Артър отправи чудесен удар, но Уили Кабайеро спаси с вещина.
Малко по-късно, след ново остро центриране в пеналта на домакините, Серхио Агуеро засече топката, а после тя се отби и от Тайрън Минс, за да влети в собствената му врата в 69-ата минута за крайното 2:0.
Борнемут, загуба, Сити
темп. 25.25 °